作者:陳陶
標題:題僧院紫竹
內容:喜遊蛟井寺，複見炎州竹。杳靄萬丈間，嘯風清獨速。江南正霜霰，吐秀弄顓頊。似瑞驚堅貞，如魔試金粟。筍非孝子泣，文異湘靈哭。金碧誰與鄰，蕭森自成族。新聞赤帝種，子落毛人穀。遠祖賜鷦鵬，遺芳遍南陸。對煙蘇麻醜，夾澗篔簹伏。美譽動丹青，瑰姿豔秦蜀。因緣鹿苑識，想像蛇丘劚。幾葉別黃茅，何年依白足。龍樹蟄一花，砌瑤掃雲屋。色靜曼仙花，名高給孤獨。青蔥太子樹，灑落觀音目。法雨每沾濡，玉毫時照燭。離居鸞節變，住冷金顏縮。豈念葛陂榮，幸無祖父辱。光搖水精串，影送蓮花軸。江鶩日相尋，野鶚時寄宿。幽香入茶灶，靜翠直棋局。肯羨垣上蒿，自多籬下菊。從來道生一，況伴龜藏六。棲託詎星迴，檀欒已雲矗。霞杯傳縹葉，羽管吹紫玉。久絕釣竿歌，聊裁竹枝曲。愧生黃金地，千秋為師綠。